S-403/2009

Mál þetta, sem dómtekið var í gær, er höfðað með ákæru ríkissaksóknara, útgefinni, 28. apríl 2009, á hendur X f. … , [heimilisfang], Þýskalandi „fyrir kynferðisbrot, þriðjudaginn 7. apríl 2009, gagnvart A, 13 ára, með því að hafa, í búningsklefa í Bláa Lóninu, Svartsengi, Grindavík, berað kynfæri sín og sýnt drengnum og síðan strokið honum frá öxl niður á rasskinn innan klæða.

Háttsemi ákærða telst varða við 209. gr. almennra hegningarlaga, sbr. 15. gr. laga nr. 40/1992 og 2. mgr. 202. gr. almennra hegningarlaga nr. 19/1940, sbr. 4. gr. laga nr. 40/2003 og 11. gr. laga nr. 51/2007.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu A, fæddum … 1995, er krafist miskabóta að fjárhæð krónur 300.000 auk vaxta samkvæmt 8. gr. laga nr. 38/2001 um vexti og verðtryggingu frá 7. apríl 2009 16. maí 2009 (svo), en með dráttarvöxtum samkvæmt 9. gr. sömu laga, frá þeim degi til greiðsludags.“

Um málavaxtalýsingu er skírskotað til ákæru.

Ákærði játaði brot sitt skýlaust fyrir dóminum eins og því er lýst í ákæru. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og er brot ákærða rétt heimfært til refsiákvæða í ákærunni.

Samkvæmt framlögðu sakavottorði hefur ákærði ekki áður gerst sekur um refsiverða háttsemi hér á landi, en upplýst er að ákærði er búsettur í Þýskalandi og kom hingað til lands í nokkra daga sem ferðamaður. Samkvæmt upplýsingum Interpol í Wiesbaden, sbr. skjal IV-1, bls. 3, var ákærði á árinu 2005 í Þýskalandi dæmdur í 8 mánaða, skilorðsbundið fangelsi fyrir kynferðisbrot gagnvart barni, sem nánar er lýst í áðurgreindu skjali. Ákærði hefur staðfest að upplýsingar þessar séu réttar.

Við ákvörðun refsingar er höfð hliðsjón af því að ákærði hefur játað brot sitt, sýnt iðrun og samþykkt að greiða brotaþola bætur vegna háttsemi sinnar. Á hinn bóginn er litið til þess að samkvæmt gögnum málsins hefur ákærði áður sætt refsingu fyrir kynferðisbrot gegn barni og þykir rétt með heimild í 2. mgr. 71. gr. almennra hegningarlaga nr. 19/1940 að sá dómur hafi ítrekunaráhrif í máli þessu, sbr. 205. gr. almennra hegningarlaga nr. 19/1940. Með hliðsjón af framangreindu þykir refsing ákærða hæfilega ákveðin fangelsi í 5 mánuði. Eftir atvikum þykir rétt að fresta fullnustu 3 mánaða af refsingunni og ákveða að hún falli niður að liðnum 2 árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði brotaþola, A, f. … 1995, miskabætur að fjárhæð 250.000 krónur með dráttarvöxtum samkvæmt 9. gr. vaxtalaga nr. 38/2001 frá uppkvaðningu dómsins til greiðsludags.

Loks er ákærða gert að greiða 334.656 krónur í sakarkostnað, þar af þóknun skipaðs verjanda síns, Á-kk-ef J-kk-ef hdl., sem þykir hæfilega ákveðin að fjárhæð 223.104 krónur að meðtöldum virðisaukaskatti og þóknun skipaðs réttargæslumanns brotaþola, sem þykir hæfilega ákveðin að fjárhæð 111.552 krónur að meðtöldum virðisaukaskatti. Ekki er fallist á að kostnaður vegna ritvinnslu teljist til sakarkostnaðar, sbr. framlagt yfirlit um sakarkostnað.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, X, sæti fangelsi í 5 mánuði, en fullnustu 3 mánaða af refsingunni er frestað og skal hún falla niður að liðnum 2 árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði brotaþola, A, f. … 1995, miskabætur að fjárhæð 250.000 krónur með dráttarvöxtum samkvæmt 1. mgr. 6. gr., sbr. 9. gr. vaxtalaga nr. 38/2001 frá uppkvaðningu dómsins til greiðsludags.

Ákærði greiði 334.656 krónur í sakarkostnað, þar af þóknun skipaðs verjanda síns, Á-kk-ef J-kk-ef hdl., 223.104 krónur og þóknun skipaðs réttargæslumanns brotaþola, G-kvk-ef P-kvk-ef hdl., 111.552 krónur.

R-kvk-nf B-kvk-nf

Rétt endurrit staðfestir.

Héraðsdómur Reykjaness 5. maí 2009